|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2025*.* április16-ai rendes ülésére**

|  |  |
| --- | --- |
| **Tárgy:** | Javaslat a Küldetés Egyesülettel megkötött ellátási szerződés módosítására |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Erzsébetváros Önkormányzata 2006. február 27. napján a Küldetés Egyesülettel *(továbbiakban: Egyesület)* határozatlan idejű ellátási szerződést *(továbbiakban: Szerződés)* kötött a szociális igazgatásról és szociális ellátásokról szóló 1993. évi III. törvény *(továbbiakban: Szt.)* 86. § (2) bekezdése c) pontjában meghatározott, az Önkormányzat számára kötelező feladatot jelentő fogyatékos személyek nappali ellátásának biztosítására *(előterjesztés 1. melléklete).* A Szerződés 3.3. pontja értelmében az Egyesület 11 fő VII. kerületi illetékességű fogyatékos személy nappali ellátásáról gondoskodik.

Az Önkormányzat az Egyesület részére a feladat ellátásához, szolgáltatáshoz való hozzájárulást biztosít, amelynek összege – a Szerződés 5.3. pontja alapján – megegyezik Magyarország mindenkori költségvetéséről szóló törvényben a fogyatékos személyek nappali intézményi ellátására meghatározott normatív támogatás fajlagos összegével a szerződésben meghatározott főre számítva. Magyarország 2025. évi központi költségvetéséről szóló 2024. évi XC. törvény 2. melléklet I. pontja 1.3.2.7.1. alpontja értelmében a fogyatékos személyek nappali ellátásának fajlagos összege 999.060.- forint/fő/évről a 2025. évben 1.177.800.- forint/fő/évre emelkedik, valamint az autista diagnózissal rendelkező ellátottak esetében 1.298.780.- forint/fő/évről 1.531.200.- forint/fő/évre emelkedik.

Az Egyesület 2025. március 26. napján kelt levelében *(előterjesztés 2. melléklete)* kérelmezte a Szerződés, valamint a szolgáltatáshoz való hozzájárulás díjának módosítását, amelyet a központi költségvetési törvényben előírt összeg változása tesz indokolttá. Továbbá az Egyesület tájékoztatást nyújtott arról, hogy a 11 fő helyett a 2025. évtől 9 fő VII. kerületi illetőségű személyt látnak el. A szolgáltatáshoz való hozzájárulás díja a 7 fő autista diagnózissal nem rendelkező fogyatékos személy esetében 8.244.600.- Ft; a 2 fő autista diagnózissal rendelkező fogyatékos személy esetében 3.062.400.- Ft.

A szolgáltatáshoz való hozzájárulás díja 11 főre számolva a 2024. évben 11.589.100.- Ft volt, amely a 2025. évtől kezdődően 9 főre számolva összesen 11.307.000.- Ft-ra módosul.

Az Önkormányzat a Szerződésben vállalt kötelezettségének megfelelően Budapest Főváros Erzsébetváros Önkormányzatának 2025. évi költségvetéséről szóló 5/2025. (II.19.) önkormányzati rendeletének „6105 Ellátási szerződések alapján nyújtott támogatások és egyéb működési célú támogatások államháztartáson kívülre” címszám „Dologi kiadások – Küldetés Egyesület (fogyatékos személyek nappali ellátása)” során biztosította a szolgáltatáshoz való hozzájárulás díjának pénzügyi fedezetét 11.589.100.- Ft összegben, amely a fentiekben részletezett változások okán 11.307.000.- Ft-ra módosul. A szolgáltatáshoz való hozzájárulás díját – a Szerződés 5.3. pontja alapján – az Önkormányzat négy egyenlő részletben, a számla beérkezését követő 30 napon belül utalja át az Egyesület megjelölt bankszámlaszámára.

Az Szt. 122. §. értelmében „*a helyi önkormányzat képviselő-testülete az ellátási szerződés megkötését, a szerződés módosítását, illetve megszüntetését nem ruházhatja át.”*

***Fentiekre tekintettel kérem a Tisztelt Képviselő-testületet az előterjesztés megtárgyalására és a határozati javaslat elfogadására.***

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …/2025. (IV.16.) határozata a Küldetés Egyesülettel kötött ellátási szerződés módosításáról**

1. Budapest Főváros VII. kerület Erzsébetváros Önkormányzatának Képviselő-testülete úgy dönt, hogy:
2. a Küldetés Egyesülettel fogyatékos személyek nappali ellátásának biztosítására kötött ellátási szerződés 11. számú módosítását a határozat 1. melléklete szerint, az egységes szerkezetbe foglalt ellátási szerződést a határozat 2. melléklete szerinti körülírt tartalommal jóváhagyja.
3. felhatalmazza a Polgármestert az 1. pont szerinti szerződések aláírására.
4. a szolgáltatáshoz való hozzájárulás díját az Önkormányzat a 2025. évi költségvetéséről szóló 5/2025. (II. 19.) önkormányzati rendelet 6105 Ellátási szerződések alapján nyújtott támogatások és egyéb működési célú támogatások államháztartáson kívülre K336 Küldetés Egyesület (fogyatékos személyek nappali ellátása) előirányzaton 11.307.000.- forint összegben biztosítja.

**Felelős:** Niedermüller Péter polgármester

**Határidő**: 1. pont tekintetében: 2025. április 16.

2. pont tekintetében: 2025. május 10.

3. pont tekintetében: 2025. december 31.

Budapest, 2025. március 27.

Niedermüller Péter

polgármester

Mellékletek:

Előterjesztés mellékletei:

1. melléklet: Küldetés Egyesület ellátási szerződése az 1-10. sz. módosításokkal egységes szerkezetben

2. melléklet: Küldetés Egyesület kérelme

Határozati javaslat mellékletei:

1. melléklet: Küldetés Egyesület ellátási szerződés 11. számú módosítása

2. melléklet: Küldetés Egyesület ellátási szerződése az 1-11. sz. módosításokkal egységes szerkezetben